钦定古今图书集成/明伦汇编/官常典/第379卷 > 汉
## 钦定古今图书集成/明伦汇编/官常典/第379卷 > 汉

汉承秦制，设典客以掌归义蛮夷，后改大行令，又更
名大鸿胪。而光禄勋之属又有谒者，亦掌宾赞。
按《汉书百官公卿表》：“典客，秦官，掌诸归义蛮夷，有丞。
景帝中六年更名大行令，武帝太初元年更名大鸿
胪。属官有行人、译官、别火三令丞及郡邸长丞。武帝
太初元年更名行人为大行令，初置别火。王莽改大
鸿胪”曰“典乐。”初置郡国邸，属少府，中属中尉，后属大
鸿胪。

〈注〉应劭曰：“郊庙行礼，赞九宾，鸿声胪传之也。”如淳曰：“《汉仪注》别火狱令官，主治改火之事。”师古曰：“郡邸长丞，主诸郡之邸在京师者也。”

郎中令，秦官，掌宫殿掖门户，有丞，武帝太初元年更
名光禄勋。属官有大夫、郎、谒者，皆秦官。谒者掌宾赞
受事，员七十人，秩比六百石。有仆射，秩比千石。

〈注〉应劭曰：“谒，请也，白也；仆，主也。”